31987R1807
L 170/20
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 1807/87 НА КОМИСИЯТА
от 29 юни 1987 година
за изменение на Регламент (ЕИО) № 3143/85 относно продажбата по намалени цени на масло от интервенция, предназначено за директна консумация под формата на концентрирано масло
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 804/68 на Съвета от 27 юни 1968 г. относно общата организация на пазара на мляко и млечни продукти (1), последно изменен с Регламент (ЕИО) № 773/87 (2) и, по-специално, член 6, параграф 7 от него,
като има предвид, че Регламент (ЕИО) № 3143/85 на Комисията (3), последно изменен с Регламент (ЕИО) № 1096/87 (4), въведе схема за продажбата по намалени цени на масло от интервенция, предназначено за директна консумация под формата на концентрирано масло;
като има предвид, че практиката до този момент показа, че, за да може да се усвоят по-големи количества, продажната цена на маслото следва да варира в зависимост от съдържанието на мазнини в концентрираното масло;
като има предвид, че мерките, предвидени в настоящия регламент, са в съответствие със становището на Управителния комитет по млякото и млечните продукти,
ПРИЕ НАСТОЯЩИЯ РЕГЛАМЕНТ:
Член 1
Член 2 от Регламент (ЕИО) № 3143/85 се изменя, както следва:
1.
Параграф 1 се заменя със следното:
„1. Маслото, което е предмет на член 1, се продава по цена франко склада, равна на изкупната цена, която прилага съответната интервенционна агенция на датата, на която е сключен договорът за продажба, намалена с:
-
265 ECU за 100 кг за преработката в концентрирано масло със съдържание на мазнини, равно или по-голямо от 98 %,
-
263 ECU за 100 кг за преработката в концентрирано масло със съдържание на мазнини, равно или по-голямо от 96 %.“
2.
Втора алинея на параграф 4 се заменя със следното:
„Договорът за продажба съдържа точна информация относно съдържанието на мазнини в концентрираното масло, предприятието, в което маслото ще бъде преработено в концентрирано масло и пакетирано в съответствие с членове 4 и 5 и, където е приложимо относно предприятието, в което цялото количество концентрирано масло ще бъде пакетирано за предлагане на пазара съгласно член 4, параграф 3.“
Член 2
Настоящият регламент влиза в сила в деня на публикуването му в Официален вестник на Европейските общности.
Прилага се за договорите, сключени в деня на влизането му в сила или след него.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 29 юни 1987 година.